**02. 10. 2014 – 02. 10. 2014**

**Víťazi Bratislava Design Week Awards 2014 sú známi!**

V sobotu 27. septembra prebehlo slávnostné udeľovanie cien BADW Awards 2014. Výstavu bolo možné zhliadnuť počas celého predošlého týždňa v dočasne sprístupnenej starej budove, centrále BADW na Laurinskej ulici v Bratislave.

Bratislava Design Week 2014 prekonal všetky doterajšie rekordy v návštevnosti, mesto celý týždeň intenzívne žilo dizajnom. Členmi medzinárodnej odbornej poroty boli rektor VŠVU, prof. Stanislav Stankoci, katalánsky dizajnér zameraný na sociálny dizajn Curro Claret, švajčiarsky produktový dizajnér Florian Hauswirth, grafický dizajnér a pedagóg Mgr. art. Marcel Benčík, ArtD a redaktor týždenníku Trend Patrik Garaj.

Ceny sa udeľovali v kategórii kolekcia, inštalácia, produkt a objav BADW. Autorkou cien je Silvia Lovasova.

**Kolekcia**

Lucia Kováčiková „S láskou“

Práca „S láskou“ popisuje akýsi rituál, ktorým je samotné pitie a vychutnávanie vína. K zmyslovému ochutnávaniu pridáva autorka hodnotu života, životných udalostí a osláv, pri ktorých si víno otvárame. Práca je kolekciou porcelánových produktov na chladenie a podávanie vína, ktoré majú v sebe zakódovanú symboliku v tvare aj dekóre. Východiskom je víno – nápoj prepájajúci nebo a zem. Toto prepojenie je opísané prostredníctvom geometrie kruhu a štvorca ako spojenie hmotného s duchovným.

<http://kovacikovalucia.blogspot.sk/>

**Inštalácia**

Ateliér S+M+L\_XL Kov a šperk

Ateliér S+M+L\_XL Kov a šperk je jediný svojho druhu na Slovensku a patrí medzi najmladšie ateliéry na VŠVU v Bratislave. Založil ho šperkár Anton Cepka v roku 1990 a od roku 2005 ho vedie známy architekt a šperkár Karol Weisslechner. Na festivale sa predstavili radikálnou inštaláciou čistého mosadzného plechu. Ľudia si z neho mohli priamo vo výstave odrezať plátok a tak vyskúšať, aká špecifická je práca šperkára.

<http://atelier-smlxl.blogspot.sk/>

**Produkt**

*Mejd / Localhost*

Produkty s kolekcie Localhost vznikli v priebehu posledného roka. Nosnou témou sú lokálne tradície a remeselné techniky v dizajne, pričom finálne produkty reagujú na tému v dvoch líniách. Tou prvou budú tradičné remeslá ako hrnčiarstvo alebo kovotepectvo, zatiaľ čo druhá sa opiera o neskoršie „strojové remeslá“, typické pre rannú priemyselnú výrobu, ako rotačné kovotlačenie kombinované so spájkovaným striebrom, ktoré ich dopĺňajú. Vznikli tak dve série formálne príbuzných produktov, ktoré sa snažia tradičné remeslá posunúť bližšie k súčasnému vizuálnemu jazyku.

MEJD je štúdio zamerané na produktový dizajn. Tvorí ho dvojica Štefan Nosko a Katarína Beličková, v súčasnosti pôsobiaci v Bratislave. Ich tvorba stojí na hľadaní nových riešení a pohľadov na produktový dizajn, vytváraní objektov, ktoré popri funkčným a estetickým stránkam ponúkajú akúsi pridanú hodnotu v podobe ideí, príbehov a odkazov na iné oblasti spoločenského diania a života ľudí. Hlavným zámerom autorov je vytvárať objekty všedného života, inšpirovať sa touto všednosťou ale dosahovať nevšedné výsledky.

<http://www.mejdstudio.com/>

**Objav**

Branislav Laho

Branislav Laho je momentálne v poslednom ročníku štúdia na bratislavskej VŠVU v Ateliéri art dizajn. Vo svojich prácach sa zameriava na vývoj vlastných autorských techník a postupov, čo by sa inak dalo pomenovať ako “dizajn remesla”.

Kolekcia objektov Negatívne modelovanie vznikla ako semestrálna práca. Primárnym zámerom bolo napodobniť industriálnu technológiu liatia kovu do pieskových foriem. Pieskovou formou sa stala bežne dostupná masa piesku, do ktorej autor ručne modeloval formy. Po vyliatí odlievacieho materiálu (polyuretánová pena a betón) tak objekty dostali osobitú štruktúru a nevšednú typológiu.